Eerste foto’s: Harry en Meghan in SAHarry en Meghan, die hertog en hertogin van Sussex, groet inwoners van Nyanga tydens hul besoek aan die township. (Foto: Courtney Africa/ANA) Prins Harry en Meghan, die hertog en hertogin van Sussex, het voet aan wal in Suid-Afrika gesit – en hulle is reeds gul hier verwelkom. Die Britse koninklikes en hulle babaseuntjie, Archie Mountbatten-Windsor, het Maandag op ŉ kommersiële vlug in Suid-Afrika aangekom vir die eerste been van hulle toer van Suidelike Afrika. Hulle is kort ná hulle aankoms by die Kaapstad- internasionale lughawe na die Metodistekerk in Nyanga, waar talle aanhangers hulle ingewag het. Die egpaar is met ululering, die swaai van vlaggies en tradisionele danse verwelkom. Hulle is Nyanga toe om Justice Desk, ŉ inisiatief wat kinders leer oor hulle regte, selfbewussyn en veiligheid, asook selfverdedigingsklasse en opleiding in vrouebemagtiging aan jong meisies in die gemeenskap aanbied, te besoek. Justice Desk word ondersteun deur koningin Elizabeth II se Statebondtrust, waarvan Harry as president dien. Meghan is sy adjunk. Die organisasie het reeds meer as 35 000 individue, skole en gemeenskappe gehelp. Harry en Meghan besoek ook later vandag die Distrik Ses-museum. Die twee sal tydens hulle tien dae lange besoek aan die vasteland fokus op kwessies rakende gemeenskappe, leierskap, vroueregte, geestelike gesondheid, MIV/vigs en omgewingsake. Hulle gaan onder meer met emeritus-aartsbiskop Desmond Tutu ontmoet. Harry vertrek later na Angola, Botswana en Malawi waar hy verskeie organisasies gaan besoek en projekte bekend sal stel. Meghan en Archie sal in dié tyd in Suid-Afrika agterbly. Die besoek aan Suid-Afrika is die gesin se eerste reis saam. Harry het vroeër gesê hy is baie opgewonde daaroor, omdat Afrika hom na aan die hart lê.